Στιβ Γκούτενμπεργκ

Ο **Στίβεν Ρόμπερτ Γκούτενμπεργκ** (αγγλ. *Steven Robert Guttenberg*, γενν. 24 Αυγούστου 1958) είναι Αμερικανός ηθοποιός, συγγραφέας, επιχειρηματίας, παραγωγός και σκηνοθέτης. Οι πρωταγωνιστικοί του ρόλοι σε ταινίες περιλαμβάνουν τα *Cocoon*, *[[Η Μεγάλη των Μπάτσων Σχολή|Η μεγάλη των μπάτσων σχολή]]*, *[[Ένα μωρό για τρεις]]*, *Μια απίθανη τρελοπαρέα*, *Παράθυρο στην κρεββατοκάμαρα*, *Κορίτσι για τρεις*, *The Big Green* και *Και τα ρομπότ τρελάθηκαν*.
ββ
## Τα πρώτα χρόνια
Ο Γκούτενμπεργκ γεννήθηκε στις 24 Αυγούστου 1958 στο Μπρούκλιν της Νέας Υόρκης. Είναι ο μόνος γιος (έχει δύο αδελφές) της Αν Άιρις (το γένος Νιούμαν), βοηθού χειρουργού και του Ζερόμ Στάνλεϊ Γκούτενμπεργκ, ηλεκτρολόγου μηχανικού. Νονός του είναι ο ηθοποιός Μάικλ Μπελ. Ο Στιβ ανατράφηκε σύμφωνα με την εβραϊκή παράδοση στη γειτονιά Φλάσνγκ του δήμου Κουίνς. Το 1976, τελείωσε το Λύκειο Πλέινετζ. Ενώ ήταν ακόμη μαθητής, ο Γκούτενμπεργκ παρακολούθησε ένα καλοκαιρινό πρόγραμμα στη Σχολή Τζούλιαρντ υπό τον Τζον Χάουσμαν. Στη διάρκεια αυτής της περιόδου, πέρασε από ακρόαση και πήρε έναν ρόλο σε μια παραγωγή εκτός Μπρόντγουεϊ του *The Lion in Winter*.

Μετά το σχολείο, ο Γκούτενμπεργκ φοίτησε στο Πανεπιστήμιο στο Albany, SUNY για έναν χρόνο. Όταν έφυγε από το SUNY, μετακόμισε στην Καλιφόρνια για να ακολουθήσει  καριέρα ηθοποιού. Οι γονείς του του έδωσαν 300 δολάρια και του είπαν ότι έχει δύο εβδομάδες για να βρει δουλειά. Μέσα σε δύο εβδομάδες, πήρε έναν ρόλο σε μια διαφήμιση του KFC.

## Καριέρα

### 1977-1984: Από τους πρώτους ρόλους στην επιτυχία
Αφού έπαιξε έναν ρόλο χωρίς να αναφέρεται το όνομά του στους τίτλους στην ταινία αγωνίας *Έγκλημα στο λούνα παρκ* ο Γκούτενμπεργκ συνέχισε με την τηλεταινία *Something for Joey* (1977). Στη συνέχεια έπαιξε τον πρωταγωνιστικό ρόλο στην εφηβική κωμωδία του 1977 *The Chicken Chronicles*, που διαδραματίζεται στο Μπέβερλι Χιλς το 1969. Εμφανίστηκε στην ταινία του 1978 *[[Ανθρωποκυνηγητό σε δυο ηπείρους]]*, βασισμένη στο μπεστ σέλερ του Άιρα Λέβιν, και έπαιξε ως γκεστ σταρ  στο σίριαλ *Family*.

Ο Γκούτενμπεργκ πρωταγωνίστησε στη βραχύβια τηλεοπτική σειρά *Billy* (1979) και έπαιξε έναν δεύτερο ρόλο στην αισθηματική ταινία  *Το τελευταίο παιχνίδι* (1979). Το 1980, μια διαφήμιση της Coca-Cola τον παρουσίαζε να προσπαθεί να βοηθήσει μια μη αγγλόφωνη γυναίκα να φτιάξει ένα σκασμένο λάστιχο ποδηλάτου. Πρωταγωνίστησε στην τηλεοπτική ταινία *To Race the Wind* (1980) υποδυόμενος τον τυφλό δικηγόρο Χάρολντ Κρεντς. Την ίδια χρονιά, πρωταγωνίστησε στο *Η μουσική δεν τελειώνει ποτέ*, μια ημιαυτοβιογραφική ταινία για το ντίσκο συγκρότημα Village People. Ο Γκούτενμπεργκ έπαιξε στην τηλεταινία *Θαύμα στον πάγο* (1981). Εμφανίστηκε στο *Μια απίθανη τρελοπαρέα* του Μπάρι Λέβινσον (1982) και πρωταγωνίστησε σε μία ακόμξ βραχύβια τηλεοπτική σειρά με τίτλο *No Soap, Radio* (1982). Ο Γκούτενμπεργκ πρωταγωνίστησε στην κωμωδία δράσης *The Man Who Wasn't There* (1983) και έπαιξε έναν δεύτερο ρόλο στη μετααποκαλυπτική τηλεταινία *Η επόμενη μέρα* (1983).

Το 1984, ο Γκούτενμπεργκ έπαιξε πρωταγωνιστικό ρόλο στη *[[Η Μεγάλη των Μπάτσων Σχολή|Μεγάλη των μπάτσων σχολή]]*. Η ταινία απέφερε 8,5 εκατομμύρια δολάρια το πρώτο Σαββατοκύριακο και πάνω από 149 εκατομμύρια δολάρια παγκοσμίως, έναντι προϋπολογισμού 4,5 εκατομμυρίων δολαρίων. Είναι η πιο επιτυχημένη ταινία στο franchise ταινιών που κυκλοφόρησε.

### 1985-1990: Επακόλουθη επιτυχία
Το 1985, ακολούθησε το σίκουελ της *Μεγάλης των μπάτσων σχολής*, με τίτλο *[[Η Μεγάλη των Μπάτσων Σχολή 2: Η Πρώτη Αποστολή|Η μεγάλη των μπάτσων σχολή 2: Η πρώτη αποστολή]]*. Ο Γκούτενμπεργκ έπαιζε τότε και στο *Cocoon*, ακόμη μία εισπρακτική επιτυχία. Μια κωμωδία στην οποία πρωταγωνίστησε, *Η μεγάλη των γιατρών σχολή*, δεν γνώρισε ιδιαίτερη επιτυχία.

Το 1986, ο Γκούτενμπεργκ έπαιξε σε ένα επεισόδιο του *Tall Tales & Legends*, και μετά στο *Μεγάλη των μπάτσων σχολή Νο 3*. Επίσης, το 1986, πρωταγωνίστησε στο *Και τα ρομπότ τρελάθηκαν*, μια άλλη πολύ δημοφιλή ταινία. Το 1987, ο Γκούτενμπεργκ έπαιξε στο θρίλερ *Παράθυρο στην κρεβατοκάμαρα*, σε σκηνοθεσία Κέρτις Χάνσον. Στη συνέχεια, ο γύρισε τη *Μεγάλη των μπάτσων σχολή Νο 4*, την τελευταία ταινία της σειράς. Εμφανίστηκε σε ένα καμέο στις *Αμαζόνες της νύχτας* και συμμετείχε πλάι στον Μάικλ Κέιν και τη Σάλι Φιλντ στις *Ερωτικές κράμπες*. Ο Γκούτενμπεργκ γνώρισε τη μεγαλύτερη οικονομική επιτυχία της καριέρας του μέχρι σήμερα με την ταινία *[[Ένα μωρό για τρεις]]* δίπλα στους Τομ Σέλεκ και Τεντ Ντάνσον. Το 1988, ο Γκούτενμπεργκ πρωταγωνίστησε με τους Πήτερ Ο' Τουλ και Ντάριλ Χάνα στο *Παν-δαιμόνιο*, μια ταινία που δεν γνώρισε επιτυχία. Το 1989, ο Γκούτενμπεργκ εμφανίστηκε στο μουσικό βίντεο του Μάικλ Τζάκσον "Liberian Girl". Ο Γκούτενμπεργκ έπαιξε επίσης στο *Cocoon: Η επιστροφή* που απέτυχε εμπορικά.

### Δεκαετία του 1990
Το 1990, αντικατέστησε τον Τίμοθι Χάτον στον πρωταγωνιστικό ρόλο του *Prelude to a Kiss* στο Μπρόντγουεϊ. Έπαιξε επίσης στο West End του Λονδίνου, όπου πρωταγωνίστησε στο *The Boys Next Door*. Εμφανίστηκε στην παγκόσμια πρεμιέρα του *Furthest From the Sun*, την οποία σκηνοθέτησε και συνυπογράφει ο Γούντι Χάρελσον. Στον κινηματογράφο, ο Γκούτενμπεργκ έπαιξε στις ταινίες *Ο τύπος με τη Χάρλει Ντέιβιντσον* και *Κορίτσι για τρεις*. Το 1995, έπαιξε στους *Πράσινους*. Ήταν στο καστ του *Πίσω στο σπίτι για τις διακοπές* και πρωταγωνίστησε στο *Μπερδέματα για δύο* με την Κίρστι Άλεϊ.

Το 1997, ο Γκούτενμπεργκ πρωταγωνίστησε στα *Ζευς και Ρωξάνη*, *Κάσπερ: Η περιπέτεια αρχίζει!* και στο πλευρό της Κίρστεν Ντανστ στον *Τρόμο στον αέρα* της Disney. Το 1998 έπαιξε στις ταινίες δράσης *Airborne* και *Overdrive*, καθώς και στην κωμωδία *Home Team*.

### Δεκαετία του 2000
Η πρώτη του ταινία ως σκηνοθέτη / παραγωγού / σεναριογράφου / πρωταγωνιστή ήταν το *PS Your Cat Is Dead* (2002), μια κινηματογραφική μεταφορά ενός μυθιστορήματος και θεατρικού έργου του Τζέιμς Κέρκγουντ Τζούνιορ. Ο Γκούτενμπεργκ πρωταγωνίστησε στο *Mojave Phone Booth* (2006) ως Μπάρι και στο *Making Change* ως Τράφτον. Στην τηλεταινία *Άγιος Βασίλης μόνος ψάχνει* και στη συνέχεια στο σίκουέλ του *Meet the Santas*, έπαιξε τον πρωταγωνιστικό ρόλο. Είχε έναν επαναλαμβανόμενο ρόλο μεταξύ 2005-2006 στην τηλεοπτική σειρά *Veronica Mars* ως Γούντι Γκούντμαν. Εμφανίστηκε ως πρωταγωνιστής στο τηλεοπτικό ριμέικ του NBC του *Ποσειδών: Η καταστροφή* (2005), υποδυόμενος έναν αποτυχημένο συγγραφέα. Έπαιξε ως γκεστ σταρ σε ένα επεισόδιο του 2007 του *Νόμος και τάξη: Αστυνομικές ιστορίες.* Το 2008, ο Γκούτενμπεργκ κυκλοφόρησε ένα βίντεο με τίτλο "Steve Guttenberg's Steak House" στον ιστότοπο Funny or Die του Γουίλ Φέρελ. Ο Γκούτενμπεργκ εντάχθηκε στο *Dancing with the Stars* χορεύοντας με την επαγγελματία χορεύτρια Άννα Τρεμπούνσκαγια και αποκλείστηκε την 1η Απριλίου.

Ένα βίντεο που φαινόταν να δείχνει τον Γκούτενμπεργκ να κάνει τζόγκινγκ σχεδόν γυμνός στο Σέντραλ Παρκ της Νέας Υόρκης κυκλοφόρησε διαδικτυακά το 2008. Κατά τη διάρκεια μιας συνέντευξης στο βρετανικό τοκ σόου *The Paul O'Grady Show*, ο Γκούτενμπεργκ είπε ότι γύρισε το βίντεο για τον ιστότοπο Funny or Die του Γουίλ Φέρελ, αλλά στη συνέχεια αποφάσισε να το κυκλοφορήσει "σαν να ήταν αληθινό".  Ο Γκούτενμπεργκ έγινε κάτοχος του Παγκόσμιου Ρεκόρ Γκίνες για την προετοιμασία των περισσότερων χοτ ντογκ σε ένα λεπτό.

Ο Γκούτενμπεργκ πρωταγωνίστησε στην παντομίμα *Σταχτοπούτα* στο Θέατρο Churchill στο Bromley (Λονδίνο), υποδυόμενος τον πατέρα της Σταχτοπούτας, το 2008. Γιορτάζοντας τη συμμετοχή του, το τοπικό Empire Cinema προέβαλε τη *[[Η Μεγάλη των Μπάτσων Σχολή|Μεγάλη των μπάτσων σχολή]]* στις 19 Νοεμβρίου. Παρουσίασε την ταινία και απάντησε σε ερωτήσεις.

### 2010-σήμερα
Ο Γκούτενμπεργκ έπαιξε τον εαυτό του σε ένα επεισόδιο της κωμωδίας *Party Down* το 2010. Εμφανίστηκε στο Μπρόντγουεϊ από τα τέλη του 2011 έως τις αρχές του 2012 στο μονόπρακτο *Honeymoon Hotel* του Γούντι Άλεν. Ο Γκούτενμπεργκ συμμετείχε στη μίνι σειρά *Sons of Liberty* του History Channel το 2015 υποδυόμενος τον Τζακ Μπόνερ. Το 2020, εμφανίστηκε στο *Holey Moley II: The Sequel*. Πρωταγωνίστησε επίσης στην ταινία *How to Murder Your Husband: The Nancy Brophy Story*.

## Διάφορα
Η εταιρεία παραγωγής του Γκούτενμπεργκ Mr. Kirby Productions πήρε το όνομά της από τον Τζέραλντ Κέρμπι, καθηγητή του στο λύκειο.

Το 1995, ο Γκούτενμπεργκ αναφέρθηκε στο επεισόδιο των *[[The Simpsons|Simpsons]]* "Homer the Great" στο τραγούδι "We Do", όπου μια φανταστική αρχαία μυστική ομάδα που αποτελεί παρωδία των Ελευθεροτέκτονων ισχυρίζεται ότι έκανε τον Γκούτενμπεργκ σταρ. Σύμφωνα με πληροφορίες, ο ίδιος κολακεύτηκε με την αναφορά.

## Προσωπική ζωή
Ο Γκούτενμπεργκ παντρεύτηκε το μοντέλο Ντεενίζ Μπίξλερ στις 30 Σεπτεμβρίου 1988. Χώρισαν το 1992. Ο Γκούτενμπεργκ ζει με τη ρεπόρτερ του WCBS-TV Έμιλι Σμιθ από το 2014. Αρραβωνιάστηκαν τα Χριστούγεννα του 2016 και παντρεύτηκαν στις 19 Ιανουαρίου 2019.

## Βραβεία
Το έκτο Φεστιβάλ Κινηματογράφου Fire Island Golden Wagon που πραγματοποιείται κάθε χρόνο, τίμησε τον Γκούτενμπεργκ με το βραβείο Tony Randall Lifetime Achievement 2008 για τη δουλειά του στη βιομηχανία του θεάματος, καθώς και για την κοινωνική του προσφορά.

Ο Γκούτενμπεργκ έλαβε ένα αστέρι στη Λεωφόρο της Δόξας στο Χόλυγουντ το 2011. Το 2014, του απονεμήθηκε το κλειδί της πόλης από τον δήμαρχο του ΜαΪάμι Μπιτς για τη συνεισφορά του στην ευαισθητοποίηση για τα δικαιώματα των ζώων.

## Βιβλιογραφία
* *The Guttenberg Bible* – Απομνημονεύματα που δημοσιεύθηκαν τον Μάιο του 2012 από την Thomas Dunne Books
* *The Kids from DISCO* (Σεπτέμβριος 2014)

## Παραπομπές

## Εξωτερικοί σύνδεσμοι

* 
* 

Κατηγορία:Αμερικανοί απομνημονευματογράφοι
Κατηγορία:Αμερικανοί ηθοποιοί φωνής
Κατηγορία:Αμερικανοί ηθοποιοί τηλεόρασης
Κατηγορία:Αμερικανοί ηθοποιοί κινηματογράφου